ไทย-ลาวเตรียมเซ็น MOU ร่วมมือด้านแรงงาน-พัฒนาความร่วมมือใน CLMV
ไทย-ลาวเตรียมเซ็น MOU ร่วมมือด้านแรงงาน-พัฒนาความร่วมมือใน CLMV
6 ก.ค. 2559

พ.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) เปิดเผยว่า คสช.ให้การต้อนรับนายทองลุน สีสุลิด นายกรัฐมนตรี สาธารณรัฐประชาธิปไตยประชาชนลาว (สปป.ลาว) และภริยา พร้อมคณะ ในโอกาสเดินทางเยือนประเทศไทยอย่างเป็นทางการในฐานะแขกของรัฐบาล
โดยเช้านี้ พล.อ.ประยุทธ์ นำนายกรัฐมนตรี สปป.ลาว เดินตรวจแถวทหารกองเกียรติยศ ณ สนามหญ้า หน้าตึกไทยคู่ฟ้า ทำเนียบรัฐบาล จากนั้นผู้นำทั้งสองประเทศหารือข้อราชการทั้งทวิภาคี และหารือข้อราชการเต็มคณะ ในความร่วมมือที่ดีของไทย-ลาว และกลุ่มประเทศ CLMV เพื่อผลักดันความร่วมมือด้านต่างๆ ที่มีอยู่แล้วให้มีความก้าวหน้า และเป็นไปตามยุทธศาสตร์สร้างเข้มแข็งไปพร้อมกันของสมาชิกอาเซียน
นอกจากนี้ ในเวลา 12.00 น.นายกรัฐมนตรีของทั้งไทยและ สปป.ลาว จะร่วมเป็นสักขีพยานพิธีลงนามความตกลงว่าด้วยความร่วมมือด้านแรงงาน เพื่อส่งเสริมการพัฒนาฝีมือแรงงาน การจ้างแรงงานและการคุ้มครองแรงงาน จากนั้นนายกรัฐมนตรีของไทยจะเป็นเจ้าภาพในงานเลี้ยงอาหารกลางวัน เพื่อเป็นเกียรติแด่นายกรัฐมนตรี สปป.ลาวและภริยา ในโอกาสเดินทางเยือนประเทศไทยอย่างเป็นทางการ
สำหรับการเดินทางเยือนครั้งนี้เป็นการเยือนประเทศไทยครั้งแรกของนายทองลุน สีสุลิด ในฐานะนายกรัฐมนตรี สปป.ลาว ซึ่งเป็นโอกาสที่สองฝ่ายจะสร้างความคุ้นเคยและกระชับความสัมพันธ์ระดับผู้นำ และร่วมกันกำหนดวิสัยทัศน์การขับเคลื่อนความสัมพันธ์ไทย – ลาวต่อไป